สัญลักษณ์ประจำงานสัปดาห์หนังสือแห่งชาติ
**งานสัปดาห์หนังสือแห่งชาติ** (อังกฤษ: Thai National Book Fair) เป็นงานจำหน่ายหนังสือและสื่อการศึกษา ที่มีบริษัทผู้ผลิตหนังสือ สำนักพิมพ์และร้านหนังสือ ร่วมออกร้านมากที่สุดในประเทศไทย ตามปกติจะจัดขึ้นในราวปลายเดือนมีนาคม ถึงต้นเดือนเมษายนของทุกปี

ประวัติ
-------

งานสัปดาห์หนังสือแห่งชาติ เริ่มจัดขึ้นเป็นครั้งแรกเมื่อปี พ.ศ. 2515 โดยกรมวิชาการ กระทรวงศึกษาธิการ และคณะกรรมการพัฒนาหนังสือแห่งชาติ ร่วมกันจัดขึ้น (ต่อมา สมาคมผู้จัดพิมพ์และผู้จำหน่ายหนังสือแห่งประเทศไทย เข้าร่วมเป็นผู้จัดงานในภายหลัง) และได้กราบบังคมทูลเชิญสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินทรงเป็นองค์ประธานเปิดงานเป็นประจำทุกปี ต่อมาในปี พ.ศ. 2544 ได้เพิ่มการจัดงานสัปดาห์หนังสือนานาชาติ (อังกฤษ: Bangkok International Book Fair) ไปพร้อมกันด้วย 

### งานมหกรรมหนังสือระดับชาติ

*งานมหกรรมหนังสือระดับชาติ* (อังกฤษ: Book Expo Thailand; เดิมชื่องานมหกรรมหนังสือและสื่อการศึกษาระดับชาติ) เป็นงานจำหน่ายหนังสือและสื่อการศึกษาในส่วนกลาง ซึ่งจัดโดยสมาคมผู้จัดพิมพ์และผู้จำหน่ายหนังสือแห่งประเทศไทย ตามปกติจะจัดขึ้นในช่วงเดือนตุลาคมของทุกปี เริ่มจัดขึ้นเป็นครั้งแรกเมื่อปี พ.ศ. 2539

สถานที่จัดงาน
-------------

งานสัปดาห์หนังสือแห่งชาติประจำปี 2566 ที่ศูนย์การประชุมแห่งชาติสิริกิติ์ ถนนรัชดาภิเษก แขวงคลองเตย เขตคลองเตย กรุงเทพมหานคร
งานสัปดาห์หนังสือแห่งชาติครั้งแรก จัดงานขึ้นที่บริเวณโรงละครแห่งชาติ จากนั้นมีการย้ายสถานที่จัดงานไปหลายแห่ง ได้แก่สวนลุมพินี โรงเรียนหอวัง ท้องสนามหลวง คุรุสภา และถนนลูกหลวง ข้างกระทรวงศึกษาธิการ ส่วนงานมหกรรมหนังสือระดับชาติครั้งแรกจัดที่ แฟชั่นไอส์แลนด์ ต่อมาได้ย้ายไปจัดที่ท้องสนามหลวง ในภายหลังทั้งสองงานได้จัดขึ้น ณ ศูนย์การประชุมแห่งชาติสิริกิติ์ มาโดยตลอด

ในปี พ.ศ. 2562-2563 งานมหกรรมหนังสือระดับชาติ รวมทั้งงานสัปดาห์หนังสือแห่งชาติ ได้ย้ายไปจัดที่ศูนย์แสดงสินค้าและการประชุม อิมแพ็ค เมืองทองธานี เป็นการชั่วคราว เนื่องจากศูนย์การประชุมแห่งชาติสิริกิติ์ปิดปรับปรุง ส่วนในปี พ.ศ. 2564 จัดที่**ศูนย์นิทรรศการและการประชุม**ไบเทค บางนา ควบคู่กับการจัดงานออนไลน์

ในปี พ.ศ. 2565 งานสัปดาห์หนังสือแห่งชาติและงานสัปดาห์หนังสือนานาชาติ จัดที่สถานีกลางบางซื่อ เพื่อเป็นการฉลองการจัดงานครบรอบ 50 ปี และครบรอบ 125 ปี การรถไฟแห่งประเทศไทย ส่วนงานมหกรรมหนังสือระดับชาติในช่วงปลายปี ได้ย้ายกลับไปจัดที่ศูนย์การประชุมแห่งชาติสิริกิติ์ตามเดิม และปีต่อมาในงานสัปดาห์หนังสือแห่งชาติ ได้ขยายเวลาปิดไปจนถึงเที่ยงคืนเฉพาะ 3 วันแรกของการจัดงาน

อ้างอิง
-------

1. ↑  ภาพถ่ายจากนิตยสาร "รู้รอบตัว" ฉบับประจำเดือนกุมภาพันธ์ พ.ศ. 2533 แสดงให้เห็นพื้นที่โฆษณา งานสัปดาห์หนังสือแห่งชาติ ครั้งที่ 19 ประจำปี พ.ศ. 2533
2. ↑  "47 ปี 7 สถานที่ 'งานสัปดาห์หนังสือแห่งชาติ' เทศกาลที่คนรักการอ่านตั้งตารอคอย". *อ่านเอา : นิยายออนไลน์ มีให้อ่านที่อ่านเอา*. สืบค้นเมื่อ 25 October 2023.`{{cite web}}`: CS1 maint: url-status (ลิงก์)
3. ↑  "ย้ายงานหนังสือไป "อิมแพค เมืองทองธานี" ตุลาคม 62". สืบค้นเมื่อ 9 เมษายน 2562. `{{cite web}}`: ตรวจสอบค่าวันที่ใน: `|accessdate=` (help)
4. ↑  งานสัปดาห์หนังสือแห่งชาติครั้งที่ 50 จัดที่สถานีกลางบางซื่อ
5. ↑  Ruaytanapanich, Kenika. "มหกรรมหนังสือระดับชาติ ครั้งที่ 27 จะกลับมาพร้อมโฉมใหม่ของศูนย์ฯ สิริกิติ์ ปลายปีนี้". *Time Out กรุงเทพมหานคร*.
6. ↑  matichon (2023-02-20). "นักอ่านเจอกัน! งานหนังสือปีนี้ เริ่ม 30 มี.ค. เซอร์ไพรส์ 3 วันแรก เปิดให้ช้อปถึงเที่ยงคืน". *มติชนออนไลน์*.

แหล่งข้อมูลอื่น
---------------

* สมาคมผู้จัดพิมพ์และผู้จำหน่ายหนังสือแห่งประเทศไทย ผู้จัดงาน
* เว็บไซต์รวมเกี่ยวกับงานหนังสือแห่งชาติ